Конкурстар, уҡыу, репетициялар менән генә ғүмере үтә икән был егеттең, тип уйламағыҙ. Әүҙем ялға, музыка менән шөғөлләнергә (аранжировкалар ҙа эшләй), интернет донъяһын байҡарға, дуҫтары менән осрашырға ла ваҡыт таба ул. «Нисек барыһына ла өлгөрәһең?» – тип һорамай булдыра алманым. «Элек ваҡыт бик тығыҙ була торғайны, ә хәҙер, юғары курс булғанғамы, ваҡыт хатта күп тә һымаҡ», – тип йылмая ул һорауыма. Ғәҙәттә, конкурстарҙа ҡатнашып йөрөгән уҡыусыларға, студенттарға ниндәйҙер ташламалар яһала торған. Конкурстарҙың уҡыуыңа ла йоғонтоһо барҙыр, тиеүемә лә яуабын тиҙ тапты егет. «Бар. Әммә ниндәйҙер икенсе төрлө йоғонто. Конкурста еңгән һайын, имтихандарҙа талаптарҙы ҡатыраҡ ҡуялар, сөнки планка юғарыраҡ. Бары тик бер генә осраҡта – конкурста уйнаған программаң имтихандыҡына тап килһә генә, «автомат» алыуың бар», – ти.